**קית' רמון בוגאנס** (באנגלית: **Keith Ramon Bogans**; נולד ב-12 במאי 1980) הוא כדורסלן עבר אמריקאי, אשר שיחק בליגת ה-NBA בין השנים 2003–2014. ממוצעיו הכוללים לאורך 11 עונותיו בליגה הם 6.3 נקודות, 2.7 ריבאונדים ו-1.3 אסיסטים למשחק.

מאז שנת 2019 משמש כעוזר מאמן בקבוצת ניו יורק ניקס.

קריירת תיכונים ומכללות
----------------------

בוגאנס נולד בוושינגטון די. סי. ובנערותו למד ב"תיכון דמטה" אשר בהייטסוויל, מרילנד. בקבוצת הכדורסל של התיכון, בו למדו בעבר שחקני NBA רבים כגון אדריאן דאנטלי, סידני לואו ודני פרי, שיחק בוגאנס תחת המאמן חבר היכל התהילה של הכדורסל מורגן ווטן. בסיום עונתו האחרונה בתיכון נבחר להשתתף במשחק מקדונלד'ס אול-אמריקן, המציג את שחקני התיכונים המצטיינים בארצות הברית.

בין השנים 1999–2003 למד באוניברסיטת קנטקי, ולאורך התקופה שיחק בקבוצת הכדורסל שלה ("קנטקי ויילדקטס") לצד אריק דניאלס ושחקני ה-NBA לעתיד ג'מאל מגלור, טיישון פרינס, צ'אק הייז וקלנה אזובוויקה. בעונת 2002/2003 הוביל את קלעי הקבוצה עם 15.7 נקודות בממוצע למשחק, והוליך אותה לשלב רבע גמר טורניר אליפות המכללות (NCAA Elite Eight). במשחק שמינית הגמר נקע את הקרסול, מה שלא מנע ממנו לשחק במשחק רבע הגמר, בו הפסידה קנטקי מול אוניברסיטת מרקט, בה שיחק דוויין וייד. בסיום אותה עונה זכה בתואר "השחקן המצטיין של המחוז הדרום-מזרחי (SEC)".

קריירת משחק מקצועית
-------------------

בדראפט ה-NBA‏ 2003 נבחר בוגאנס בבחירה ה-43 על ידי מילווקי באקס, ומיד הועבר בטרייד לאורלנדו מג'יק. בעונת הרוקי שלו פתח בכמחצית מהמשחקים, וקלע 6.8 נקודות בממוצע למשחק.

לקראת עונתו השנייה ב-NBA הועבר בטרייד לשארלוט בובקאטס, בתמורה לברנדון האנטר. במשחקו הראשון עם הבובקאטס קלע שיא קריירה של 28 נקודות, בהפסד קבוצתו מול יוטה ג'אז. עד לסיום אותה עונה קלע 9.6 נקודות בממוצע למשחק, אשר התבררו בדיעבד כשיא הקריירה שלו.

בפברואר 2006, לאחר כעונה וחצי בשארלוט, הועבר בטרייד ליוסטון רוקטס בתמורה ללוני באקסטר.

לקראת עונת 2006/2007 חתם על חוזה באורלנדו מג'יק, בה החל את הקריירה. בעונת 2007/2008 קלע 8.7 נקודות למשחק, כמחליפו מהספסל של מוריס אוואנס, וסייע למג'יק להעפיל לחצי גמר האזור המזרחי בפלייאוף, לראשונה מזה 12 שנים; בסדרה עצמה הפסידה אורלנדו מול דטרויט פיסטונס, בתוצאה 1–4.

באמצע עונת 2008/2009 נשלח בוגאנס בטרייד למילווקי באקס, בתמורה לטיירון לו.

בספטמבר 2009 חתם על חוזה בסן אנטוניו ספרס, עמה העפיל לחצי גמר האזור המערבי.

לקראת עונת 2010/2011 חתם על חוזה בשיקגו בולס. באותה עונה פתח בכל 82 משחקי הבולס, וסייע לקבוצה לסיים עם המאזן הטוב ביותר בליגה (62–20) ולהעפיל לגמר האזור המזרחי. לאורך הפלייאוף המשיך בוגאנס לשמש כשחקן חמישייה קבוע, לצדם של דריק רוז, לואול דנג, קרלוס בוזר וג'ואקים נואה, ותרם 5.1 נקודות בממוצע למשחק.

בעונת 2011/2012 שיחק ב-5 משחקים עם ניו ג'רזי נטס, ובעונה העוקבת חזר לקבוצה ושותף ב-74 משחקים.

ביולי 2013 הועבר יחד עם ג'רלד וולאס, כריס האמפריז, מרשון ברוקס, כריס ג'וזף ו-4 בחירות דראפט עתידיות לבוסטון סלטיקס, בתמורה לקווין גארנט, פול פירס, ג'ייסון טרי ודי. ג'יי. וייט. לאורך עונתו היחידה בקבוצה שותף ב-6 משחקים בלבד.

בינואר 2016 חתם על חוזה בקבוצת וסטצ'סטר ניקס מליגת הפיתוח של ה-NBA, ובסיום אותה עונה פרש ממשחק, בגיל 36.

קריירת אימון
------------

באוקטובר 2017 מונה בוגאנס לעוזר מאמן בקבוצת וסטצ'סטר ניקס, תחת המאמן הראשי מייק מילר.

בדצמבר 2019 עבר לשרת בצוות האימון של ניו יורק ניקס, אשר מינתה אז את מילר כמאמן הקבוצה במקומו של דייוויד פיזדייל.

קישורים חיצוניים
----------------

ויקישיתוף מדיה וקבצים בנושא **קית' בוגאנס** בוויקישיתוף
* קית' בוגאנס, ברשת החברתית אקס (טוויטר)
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  הסטטיסטיקות של בוגאנס ב-NBA, באתר basketball-reference.com
2. ↑  רשימת המשתתפים במשחק מקדונלד'ס אול-אמריקן לפי שנה, באתר basketball-reference.com
3. ↑  הסטטיסטיקות של בוגאנס בליגת המכללות, באתר sports-reference.com
4. ↑  רשימת הנבחרים בדראפט 2003, באתר basketball-reference.com
5. ↑  בוגאנס נשלח בטרייד לשארלוט, באתר orlandosentinel.com,‏ 2 בנובמבר 2004
6. ↑  סטטיסטיקות המשחק בין שארלוט ליוטה, באתר basketball-reference.com
7. ↑  בוגאנס נשלח בטרייד ליוסטון, באתר ESPN,‏ 9 בפברואר 2006
8. ↑  בוגאנס חותם על חוזה באורלנדו, באתר ESPN,‏ 13 ביולי 2006
9. ↑  בוגאנס נשלח בטרייד למילווקי, באתר ESPN,‏ 5 בפברואר 2009
10. ↑  בוגאנס חותם על חוזה בסן אנטוניו, באתר הקבוצה, 23 בספטמבר 2009
11. ↑  בוגאנס חותם על חוזה בשיקגו, באתר הקבוצה, 9 באוגוסט 2010
12. ↑  בוסטון וברוקלין משלימות טרייד עם 9 שחקנים, באתר הסלטיקס, 12 ביולי 2013
13. ↑  הסטטיסטיקות של בוגאנס בליגת הפיתוח, באתר .basketball-reference.com
14. ↑  בוגאנס מונה לעוזר מאמן וסטצ'סטר, באתר postingandtoasting.com,‏ 23 באוקטובר 2017
15. ↑  בוגאנס מונה לעוזר מאמן בניו יורק, באתר aseaofblue.com,‏ 8 בדצמבר 2019